**Slovenská ilustrátorská špička vytvorila v nemocnici čakáreň, z ktorej deti nebudú chcieť odísť**

Bratislava, 14. decembra 2017 – **Deti, ktoré čakajú na rádiologické vyšetrenie v Detskej fakultnej nemocnici s poliklinikou v Bratislave po novom nebudú chcieť z čakárne odísť. Poprední slovenskí ilustrátori a dizajnéri sa totiž postarali o priestor, ktorý na Slovensku nemá obdobu. Deťom tak čakanie nielenže ubehne rýchlejšie, ale nepocítia ani stres z vyšetrenia a dokonca objavia fascinujúci svet ľudského tela. Jedinečná čakáreň vznikla vďaka spolupráci ASIL – Asociácie ilustrátorov, projektu Nového Času Srdce pre deti, ktorý spravuje Nadácia Pontis a autorskej spoločnosti LITA.**

Začalo to nápadom na nástennú ilustráciu vo verejnom priestore a skončilo pri **unikátnom vizuálno-architektonickom koncepte, ktorý rozväzuje detskú fantáziu**. Za myšlienkou a návrhom rekonštrukcie detskej čakárne, ktorou by sa prezentovala slovenská ilustrátorská špička, stojí Peter Gála, predseda Asociácie ilustrátorov.

*„Výskumy dokazujú, že deti lepšie reagujú na liečbu v hravom, vizuálne atraktívnom prostredí, ktoré odvádza ich pozornosť od vyšetrenia. Ilustrácie im umožnia preniesť sa do iného sveta, navodia príjemnú a hravú atmosféru. Zároveň umenie prinášame aj širokej verejnosti,“* vysvetľuje ciele vzniku čakárne Peter Gála. Pre spoluprácu oslovil Nadáciu Pontis, ktorá spravuje projekt Nového Času Srdce pre deti. Myšlienku podporila sumou 6 200 €. Ďalších 3 800 € venovala autorská spoločnosť LITA a časť nákladov spojených s rekonštrukciou čakárne poskytlo tiež grafické štúdio Galaxi, ktoré zabezpečilo jej kompletnú výrobu a montáž. Bez finančnej pomoci by vznik čakárne nebol možný.

*„Nápad nás nadchol hneď na začiatku. A hoci to bola dlhá cesta – trvalo takmer rok, kým sa z idey stalo reálne dielo, sme veľmi hrdí, že sme mohli byť pritom. Veríme, že tak deti, ako aj ich rodičia, budú mať z čakárne radosť a pomôže im odbúrať stres z návštevy u lekára,“* hovorí Katarína Turčanová, manažérka projektu Srdce pre deti z Nadácie Pontis. K reakcii sa pridáva aj Milada Oravcová, PR autorskej spoločnosti LITA: *„Slovenskí ilustrátori zo združenia ASIL vytvorili z čakárne unikátny priestor a nás bavilo byť pri jeho tvorbe od začiatku. Pôvodne jednoduchý nápad nástenných ilustrácií nakoniec nadobudol rozmery diela s hodnotou nielen výtvarnou, ale aj vzdelávacou. Autori radi podporili tento projekt, ktorý prináša umenie deťom aj takýmto netradičným spôsobom.“*

Mladí ilustrátori využili nové technické možnosti, ktorým prispôsobili aj výber vhodnej lokality – čakárne kliniky rádiológie DFNsP Kramáre. **Tá má pôsobnosť v rámci celého Slovenska, vďaka čomu sa z netradičného priestoru budú môcť tešiť aj deti z regiónov mimo Bratislavy.** Tomuto konkrétnemu priestoru bol prispôsobený aj motív ilustrácií, ktoých autormi sú renomovaní slovenskí ilustrátori **Daniela Olejníková, Lucia Žatkuliaková a Ďuro Balogh**. Návrh je riešený komplexne – od dispozície, cez materiály až po osvetlenie, ktoré je špeciálne navrhnuté tak, aby navodilo príjemnú atmosféru a nechalo vyniknúť ilustrácie. Preto bolo potrebných niekoľko konštrukčných zásahov do pôvodnej podoby – nová podlaha, zatemnenie okien, nové osvetlenie, montáž kovovej konštrukcie a pod.

Tím ilustrátorov a dizajnérov vytvoril vizuálno-architektonický koncept. **Časť priestorov na chodbe sa premenila na fantazijný dopravný prostriedok,** z ktorého deti a rodičia môžu cez okná pozorovať dianie v ľudskom tele. Obrazy sú stvárnené hravou formou, ktoré rozvíja detskú fantáziu. **Ilustrácia obsahuje aj interaktívne prvky** – otáčavé kruhy v stene, vďaka ktorým si deti skrátia čakanie.

Motívy ilustrácií sú realizované formou dvoch dominantných diorám. Za stenou s dvoma kruhovými oknami sa v hĺbke 50 cm nachádzajú viaceré kulisy, na ktorých sú vytlačené motívy znázorňujúce žalúdok a cievy. Vďaka nim je dosiahnutý priestorový 3D efekt. Komplexnosť projektu dotvárajú aj špeciálne navrhnuté omaľovánky, ktoré súvisia s ilustráciami.

*„Deti, ktoré vchádzajú k nám na vyšetrenie majú veľa otázok o ľudskom tele, pretože sú inšpirované ilustraciami a hádankami, ktoré si počas čakania prezerali. Veľmi sa tešíme, že reagujú emotívne a s nadšením, v čakárni sa cítia dobre,"* dopĺňa Bc. Ingrid Štrokendlová, vedúca radiologická asistentka.







**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

Kontakt a doplňujúce informácie:Simona Fiabáne, PR manažérka, 0903 619 549, simona.fiabane@nadaciapontis.sk.